钦定古今图书集成/理学汇编/文学典/第083卷 > 刘儗
## 钦定古今图书集成/理学汇编/文学典/第083卷 > 刘儗

按《桯史》：江西诗派所在，士多渐其馀波，然资豪健，和
易不常，诗亦随以异。庐陵在淳熙间，先后有二士，其
一曰刘改之，余及识之，尝书之矣。旧岁在里中与张
漕仲隆栋之子似仲游，因言刘叔儗诗句。叔儗名儗，
才豪甚，其诗往往不肯入格律。淳熙甲辰、乙巳间，余
兄周伯持浙东庾节待次。一日过仲隆，同登其家后
圃快目楼，有诗楣间曰：“上得张公百尺楼，眼高四海
气横秋。只愁笑语惊阊阖，不怕阑干到斗牛。远水拍
天迷钓艇，西风万里袭貂裘。眼前不著淮山碍，望到
中原天际头。”周伯读而壮之，问知其儗居月馀，儗来
谒仲隆，仲隆留之，因置酒北湖，招周伯曰：“诗人在此，
亟践胜约。”既至，一见如旧交。坐中以二诗遗周伯，其
一曰：“昔年槌鼓事边庭，公相身为国重轻。四海几人
思武穆，百年今日见仪刑。笔头风月三千字，齿颊冰
霜十万兵。天亦知人有遗恨，定应分付与中兴。”其二
曰：“已买湖山卜奠居，因君又复到康庐。十年到处看
诗卷，一日湖边从使车。南渡忠良知有种，中原消息
定关渠。从今便是门阑客，时出山来探诏除。”诗成，风
檐展读，大喜，遂约之入浙。明年，叔儗过会稽，留连累
月，饷之缗钱甚夥。叔儗又有《题岳阳楼》一篇，周伯喜
诵之。余得其亲录本曰：“八月书空雁字联，岳阳楼上
俯晴川。水声轩帝钧天乐，山色玉皇香案烟。大舶驾
风来岛外，孤云御日落唫边。东南无此登临地，遣我
飘飘意欲仙。”余反复四诗，大概皆一轨辙，新警峭拔，
足洗腐尘而空之矣。独似伤露筋骨，盖与改之为一
流人物云。叔儗后亦终韦布，诗多散轶不传。

按《庐陵县志》：“儗善古文辞，其乐府为一时脍炙。著诗
馀二卷，行于世。”《杨升庵集》作“刘仙伦，字叔儗，号招山。”